**Drum**

*DANACIOBY*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Drum

Prin câte vieţi ar trebui să trecem,

Să nu greşim din zece-n zece paşi?

Din câte variante să alegem,

Să ne trăim frumos anii rămaşi?

Pe câte drumuri prăfuite-am merge,

Să fim băgaţi din când în când în seamă?

Şi câte amintiri din viaţ-am şterge,

Să ne trăim prezentul fără teamă.

De câte ori să coborâm un munte,

Spre a-l urca a nu ştiu câta oară?

Când toate-n viaţa noastră sunt mărunte,

Azi te înalţă, mâine te coboară.

De câte veacuri mai avem nevoie,

Să fim cum Dumnezeul nostru-a vrut?

Căci nu se ştie de-om avea un Noe,

Ce va salva iar viaţa pe pământ.